OBH 2203/1998.
Az állampolgári jogok országgyűlési biztosának jelentése
Ügyintéző: dr. Németh Andrea

Az eljárás megindulása

A panaszos az állampolgári jogok országgyűlési biztosához fordult, sérelmezve a II. és XI. ker. Önkormányzat valamint a Főváros Közigazgatási Hivatalának eljárását testvére gondnokság alá helyezésével kapcsolatban.

A vizsgálat a jogorvoslathoz, a panaszhoz és a jogbiztonsághoz való jog érintettsége miatt indult.

A megállapított tényállás

A panaszos beadványában sérelmezte, hogy a Főváros Közigazgatási Hivatala 06-275/1996. sz. helybenhagyó határozatával, meghallgatása nélkül felmentette gondnoki tisztségéből.

A határozat ellen keresetet terjesztett elő. A pert a bíróság végzésével megszüntette, mely határozata ellen a panaszos nővére 1997. június 18-án fellebbezést nyújtott be. A másodfokú bíróság végzésében az elsőfokú bíróság végzését helybenhagyta.

A bíróság 1998. március 23-án értesítette az elsőfokú gyámhatóságot, hogy a másodfokú bíróság végzése 1997. október 29-én jogerőre emelkedett és végrehajtható. Az elsőfokú gyámhatóság 1998. április 16-án határozatot hozott, melyben a panaszos öccse részére hivatásos gondnokot rendelt ki. A határozat ellen a panaszos is és nővére is fellebbezést nyújtott be. A másodfokú gyámhatóság az elsőfokú gyámhatóság határozatát helybenhagyta.

Megkeresésemre a Főváros Közigazgatási Hivatala azt a tájékoztatást adta, hogy a panaszos keresetet nyújtott be a bírósághoz, melyben kérte a Hivatal hivatásos gondnokot kirendelő határozatának bírósági felülvizsgálatát, és a per jelenleg folyamatban van.

Alkalmazott jogszabályok

1993. évi LIX. törvény az állampolgári jogok országgyűlési biztosáról

16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
29. § (1) E törvény alkalmazásában hatóság:
a) az államhatalmi, államigazgatási feladatot ellátó szerv;
b) az államigazgatási jogkörben eljáró egyéb szerv;
c) a fegyveres erők;

d) a rendőrség, a rendészeti szerv;
e) a nemzetbiztonsági szolgálatok;
f) az igazságügyi szerv - kivéve a bíróságot -;
g) a helyi önkormányzat;
h) a bíróságon kívüli jogvitát kötelező érvénnyel eldöntő szerv.

A vizsgálat megállapításai

A vizsgálat megállapította, hogy a panaszos által sérelmesnek tartott gondnokság alá helyezési illetve a hivatásos gondnok kirendelésével kapcsolatos ügy vizsgálatára - mivel az ügyben bírósági eljárás van folyamatban illetve az ítélet jogerőre emelkedett - az Országgyűlési Biztos Hivatalának nincs hatásköre. 
A bíróság nem tartozik azon hatóságok közé, melyek határozatainak, eljárásának vizsgálata az 1993. évi LIX. törvény 16. § (1) valamint a 29. § (1) bekezdése értelmében az országgyűlési biztos hatáskörébe tartozik.

Budapest, 1999. február 19.

Gönczöl Katalin